Hof hoor gru stories van kinderporno-verslaafdeArgieffoto (Foto: Pexels, Pixabay) WAARSKUWING: Die inligting in hierdie berig kan kinders en sensitiewe lesers ontstel. ŉ Selferkende verslaafde aan kinderpornografie het aan die landdroshof in Port Elizabeth vertel hoe hy dit geniet het om te sien hoe kinders seksueel mishandel word, maar hou vol dat hy nooit onbehoorlik aan ŉ kind geraak het nie. Jayde Sheldon Bailey (33) het Vrydag vir die eerste keer in die getuiebank sy “siekte” verduidelik. Hy het verduidelik hy het laataand op die internet ŉ program oopgemaak waar kinderpornografie van een gebruiker na ŉ ander gestuur word. “Ek het na al hoe jonger webwerwe geskuif. Ek het geweet dit was verkeerd en dat ek hulp nodig het. Ek het dit in die begin verafsku, maar ek het daarna al hoe meer aangetrokke gevoel daartoe en later verslaaf geraak daaraan,” het Bailey aan die hof gesê. Die pa van 15 maande oue tweelingdogtertjies en sy vrou was glo deel van ŉ internasionale kinderpornografienetwerk wat beeldmateriaal van die verkragting, mishandeling en moord van babas, insluitend pasgeborenes, versprei het. Aanklagte teen die egpaar hou verband met die invoer, besit en verspreiding van films of publikasies wat kinderpornografie of die seksuele uitbuiting van kinders bevorder of aanmoedig. ŉ Span in Johannesburg werk saam met die Amerikaanse FBI en die Belgiese polisie om die sensitiewe saak te ondersoek. Bailey, wat skuld erken het op die aanklagte, het gesê hy het al in 2005 na pornografie begin kyk op die internet. “Ek het eers na bekendes gekyk en daarna modelle en toe al hoe jonger. Dit het net gebeur. Ek weet nie hoe dit gebeur het nie,” het hy gesê. Jason Thysse, staatsadvokaat, het dit aan Bailey gestel dat hy geen berou toon nie en eintlik net jammer voel vir homself nadat hy verlede jaar in hegtenis geneem is. Die saak is tot 9 Maart uitgestel vir vonnisoplegging.